Rektori utasításban szabályozza október 1-jétől a Kaposvári Egyetem, hogy milyen öltözéket viselhetnek az egyetem polgárai – írta a Kaposvármost.hu. Az urak és hölgyek számára mind a hétköznapi, mind a vizsgákon és a hivatalos rendezvényeken való viseletet szűk, konzervatív keretek között szabja meg.

Az egyetemhez méltó hallgatói férfiviseletbe ezután nem fér bele a rövidnadrág – vizsgán pedig csak a sötét öltöny, világos ing, sötét öv és zárt cipő elfogadható. A nők csak szolid felsőben és blúzban jelenhetnek meg, nadrággal vagy szoknyával kombinálva. Vizsgán elegáns kosztümöt húzhatnak, harisnya és zárt cipő kötelező, ez alól csak a nyári meleg adhat felmentést.

Október 1-jétől a pánt nélküli ruhának, a túl rövid szoknyának, a strandpapucsnak, az erős sminknek, illetve a kirívó kiegészítőknek éppúgy nincs helyük, mint az ápolatlan körömnek és az elhanyagolt hajnak.